Document ID: /roh_data/filtered/fineweb-2-filterrobots_roh.jsonl.gz/23206

Bun 21 uras suenter la partida cunter il Team Canada èsi puspè stà serius per il Club da Hockey da Tavau. En lur segund gieu a la Cuppa Spengler èn els fruntads sin ils Ice Tigers da Nürnberg.
L'entschatta dal gieu ha cumenzà fitg bain per ils da Tavau. Gia suenter 7 minutas han ils da Tavau manà cun 2:0, grazia als gols dad Inti Pestoni e Dario Simion. Vers la fin dal segund terz han dentant ils da Nürnberg pudì scursanir ed en l'ultim terz han els perfin pudì egualisar al 2:2. Il pli giuven da l'equipa, Julian Payr ha lura pudì spendrar la partida cun sajettar il 3:2. Er il goli da Tavau, Gilles Senn è stà en furma. El ha pudì lavagar inqual schanza dals Ice Tigers cun sias paradas.
Ice Tigers da Nürnberg cun premiera a la Cuppa Spengler
Sco KalPa Kuopio e Oceláři Třinec èn er ils Ice Tigers da Nürnberg per l’emprima giada da la partida a la Cuppa Spengler. Las duas ultimas stagiuns han els cuntanschì en la liga tudestga da hockey (DEL) mintgamai ils finals dals playoffs. En la stagiun actuala n’èn els però anc betg vegnids sin turas – quai pervi da divers giugaders blessads. Per la Cuppa Spengler survegnan ils Ice Tigers sustegn dal defensur Jake Newton dals Bayreuth Tigers sco er dals dus attatgaders Bryan Lerg dad Ambri e Martin Ness dals Rapperswil-Jona Lakers.
KalPa Kuopio gudogna cun 3:1 cunter Oceláři Třinec
En il terz gieu da la Cuppa Spengler èn duas squadras novizas a la Cuppa Spengler fruntadas ina sin l'autra. KalPa Kuopio da la Finlanda ha gudagnà la partida a moda suverana cunter la squadra da la Tschechia Třinec e quai cun 3:1. Il debutant tschec a la Cuppa Spengler ha uss mo anc la pussaivladad da restar via quartfinals en il turnier. Ils Finlandais percunter dattan il venderdi suentermezdi a Tavau cunter Magnitogorsk per la via directa en ils mezfinals.
Oceláři Třinec e KalPa Kuopio
Bain ha Oceláři Třinec pers la mesemna cunter Metallurg Magnitogorsk cun 1:2 suenter ina lutga da penaltis, tuttina ha la squadra fatg ina impressiun excellenta. Ed ha uschia mussà, pertge ch'il club maina actualmain la tabella dal campiunadi tschec. En lur segund gieu èn ils Europeans da l'ost fruntads sin las squadra finlandaisa KalPa Kuopio.
Ils Finlandais èn quest onn preschents a la Cuppa Spengler cun ina squadra giuvna, pauc enconuschenta sur ils cunfins dal pajais. Lur star stat a la banda: Sami Kapanen n'è tar KalPa betg be trenader e coach, mabain er gist il possessur dal club. Cun il Canadais Ryan Wilson ha il club in giugader cun experientscha a la Cuppa Spengler. Il 2016 ha el cuntanschì cun il HC Lugano il final, però pers quel cunter il team Canada cun 2:5.
RR novitads 18:00++